**יחידת חושן** (לשעבר **מתנ"ץ**) הוקמה ב־16 בפברואר 2004 ואחראית על הפעלת מערכי התקשורת בצה"ל, בין השאר על מתן שירותי טלפוניה, תקשורת נתונים רחבת סרט, וידאו ותשתיות תקשורת אופטיות.

היחידה כפופה ליחידת לוטם באגף התקשוב, ובראשה עומדת אל"ם ענת הרשקוביץ.

ליחידה כפופים גם שלושה גדודי תקשוב מטכ"ליים:

גדוד אמירים (376)
-----------------

גדוד אמירים, המכונה "גדוד הקשר הארצי", הוקם ביוני 1955 כדי לתת מענה מהיר ומיידי לכל אירוע, ולכל נקודה בה אין תשתית או תנאים לתקשורת תקינה. לפעילויות חירום, מבצעים ובעת מלחמה. הגדוד הפעיל ציוד דוגמת תק"ש רד"ט (תא קשר לרדיו טלפון) על זחל"ם, לפריסה מהירה של תקשורת לנקודות מרוחקות. בשנת 1969 החל הגדוד גם להפעיל את מכ"ם הקשת, ולצורך כך הוקמה מחלקה מיוחדת, שאחר כך הפכה לגדוד נפרד - "גדוד נשר". בשנות ה-80 החל הגדוד להשתמש גם בציוד תקשורת לווינית. ביולי 2017, עבר הגדוד ממחנה צריפין לנגב.

גדוד קשר ארצי מטכ"לי נייד, העובד עם הזרועות, הפיקודים והיחידות השונות. ברשות הגדוד כלי רכב וציוד קשר המוכנים לתת מענה מהיר ומיידי לכל אירוע ולכל נקודה בה אין תשתית או תנאים לתקשורת תקינה. בין השאר, מפעיל הגדוד תחנות ניידות של המערכת הסלולרית המוצפנת "ורד הרים". הגדוד כולל פלוגות שונות, חלקן מבצעיות ומבצעות עבודה בשטח. לגדוד מסורת ותיקה של מבצעים ופעילויות שונות בהן לקח חלק.

משימת הגדוד כפי שהוגדרו:

> 
> גדוד אמירים (גדוד 376) – גדוד תקשוב ארצי מטכ"לי נייד, העובד עם כלל הזרועות, היחידות המיוחדות והפיקודים. הגדוד תופס כוננות של כלי רכב וציוד תקשוב ייחודי המוכנים לתת מענה מהיר ומיידי לכל תרחיש מבצעי על ידי מערכות תקשורת שונות מרביתן מבוססות תקשורת לוויינית, הגדוד נותן מענה תקשובי בכל נקודה בה אין תשתית או תנאים לתקשורת תקינה לכן סיסמת הגדוד היא "בכל מקום שנרצה ובכל דרך שנבחר". בין השאר, מפעיל הגדוד תחנות ניידות של מערכות סלולריות מוצפנות. הגדוד כולל פלוגות שונות מרביתן מבצעיות אשר מטרתן היא פריסת המערכות השונות בשטח ובצמוד לסד״כ הלוחם וחלקם עבור המעטפת המנהלתית. הגדוד נחשב בעל מסורת ותיקה של מבצעים ופעילויות שונות בארץ ומחוצה לה בהן לקח חלק.
> 
> 
> 
> 

### מפקדי גדוד אמירים (376)

| דרגה | שם | תקופת כהונה | הערות | תמונה |
| --- | --- | --- | --- | --- |
| סא"ל | יעקב וולפגנג מיכאליס (מייק) (ז"ל) | 1958-1955 | המג"ד הראשון |  |
| סא"ל | נפתלי רז (נפתא) (ז"ל) | 1961-1958 | מחבר את הא"ב הצלילי |  |
| סא"ל | יונתן עיבל (ביל) (ז"ל) | 1963-1961 |  |  |
| סא"ל | שמואל (גרבר) גזית (ז"ל) | 1964-1963 |  |  |
| אל"מ | הלל כרמלי (ז"ל) | 1965-1964 |  |  |
| סא"ל | איתן ארנון (ז"ל) | 1966-1965 |  |  |
| סא"ל | מיכאל שניר (ז"ל) | 1967-1966 |  |  |
| סא"ל | הלל רגב (באומפלד) (ז"ל) | 1970-1967 | מפקד הגדוד במלחמת ששת הימים |  |
| תא"ל | צבי אמיד | 1972-1970 | לימים קצין קשר ותקשוב ראשי |  |
| אל"מ | נחום עמינדב מזרחי | 1975-1972 | מפקד הגדוד במלחמת יום כיפור
לימים מפקד בה"ד 7 |  |
| אל"מ | שלמה אל-עז | 1976-1975 |  |  |
| אל"מ | בנו בלום (ז"ל) | 1979-1976 |  |  |
| אל"מ | יצחק אלקבץ (ז"ל) | 1981-1979 |  |  |
| אל"מ | ראובן אגסי | 1981 |  |  |
| תא"ל | אריה ברק | 1981-1982 |  |  |
| סא"ל | מתי ולצמן | 1984-1982 | מפקד הגדוד במלחמת לבנון הראשונה |  |
| סא"ל | יצחק קדם | 1986-1984 |  |  |
| תא"ל | אמנון כץ | 1988-1986 |  |  |
| אל"מ | שלומי אברהם (קצין) | 1990-1988 |  |  |
| סא"ל | שמעון כלפון | 1992-1990 |  |  |
| אל"מ | אריה דלויה | 1994-1992 | מפקד הגדוד במבצע דין וחשבון |  |
| אל"מ | איתן בן משה | 1996-1994 | מפקד הגדוד במבצע ענבי זעם |  |
| אל"מ | ליאור אייזנברג | 1998-1996 |  |  |
| סא"ל | אבי ביטון (קצין) | 2001-1998 |  |  |
| אל"מ | חיים נימני | 2003-2001 | לימים מפקד מרכז חושן |  |
| אל"מ | ניצן עמר | 2005-2003 | לימים מפקד בה"ד 7 |  |
| סא"ל | גיל אנגל | 2008-2005 | מפקד הגדוד במלחמת לבנון השנייה |  |
| סא"ל | מולי מורן | 2011-2008 | מפקד הגדוד במבצע עופרת יצוקה |  |
| אל"מ | נועם אסידו | 2013-2011 | מפקד הגדוד במבצע עמוד ענן
לימים מפקד בה"ד 7 |  |
| אל"מ | עומר כהן | 2015-2013 | מפקד הגדוד בצוק איתן |  |
| אל"מ | שלומי קדם | 2017-2015 | לימים מפקד בה"ד 7 |  |
| סא"ל | דדי אלימלך | 2017-2019 |  |  |
| סא"ל | ארז דגני | 2020-2019 |  |  |
| סא"ל | סהר ציון מחלוף (ז"ל) | 2020-2022 | מפקד הגדוד מבצע שומר החומות |  |
| סא"ל | אסף אסבג | 2022-מכהן | מפקד הגדוד מלחמת חרבות ברזל |  |

גדוד צמרת (383)
---------------

 ערך מורחב – **גדוד צמרת 383**  

**גדוד צמרת** (גדוד 383) הוא גדוד תקשוב מטכ"לי. ייעודיו הם הקמה, הפעלה, תמיכה והטמעה של מערכות תקשורת מידע ובקרה, חוזי (וידאו) ומחשבים, על מנת לאפשר שליטה ופיקוד למטה הכללי וסיוע לזרועות ברגיעה, במבצעים ובחרום. הגדוד מהווה את הגורם התקשובי המרכזי המקשר בין המטה הכללי לזרועות צה"ל ולגופי הביטחון. בנוסף, הגדוד מפעיל מערכות תקשוב מגוונות בדגש על המערכות המבצעיות, אחראי על מתקני התקשורת במחנה רבין ועל הפצת החוזי בצה"ל. במסגרת הגדוד קיימת פלוגת קשר המוטסת, החיילים משרתים בה בתפקיד מפעיל קשר מוטס, ויעודם הוא סייע ליחידות העילית של צה"ל בפעילות שמתבצעת באזורים מרוחקים.

גדוד איתנים (858)
-----------------

**גדוד איתנים** (גדוד 858) – גדוד תקשוב מרחבי אשר ייעודו הוא קליטה, הטמעה, תפעול ואחזקה בשגרה ובחירום, של מערכות התקשורת הנייחת רחבת הסרט ותקשורת הסלולר הצבאית בצה"ל ובזרועות הביטחון – מהליבה, דרך מתקני ההפצה ועד למתקני הגישה. בנוסף, הגדוד אחראי על חיבור מערך נפרס למערך נייד - הן בחיבור עורקי הרד"ט של החטיבות והאוגדות הפורסות בשטח ועושות שימוש ברדיו/טלפון – הן בחיבור תחנות קשר הניידות למרכזי המערכת והן בחיבור צומתי תקשורת מרכזיים. בכל מפקדה של פיקוד מרחבי הגדוד ממוקם.

מרכז ההכשרה בחושן
-----------------

**מרכז ההכשרה 'איריס'** שביחידת חושן אמון על ההכשרה המקצועית של מערך הטכנאים בצה"ל, שאחראי על תפעול ואחזקת כלל אמצעי התקשורת במטה ובשטח. תפקידו להפוך את צה"ל לגוף מרושת ובכך להגביר את יעילותו בפעילות המבצעית ופעילות המטה בשגרה ובחירום. המערך מספק מענה מבצעי של יכולות שליטה ובקרה על המערכות השונות בצה"ל בתהליך הטמעתן ותפעולן, קישוריות בין זרועית תוך תכנון, בקרה ותחזוקה, וטיפול בתקלות של מערך התקשורת בכלל יחידות צה"ל. הוא מפעיל בין היתר שירותי טלפון, תקשורת נתונים רחבת סרט, וידאו ותשתיות תקשורת אופטיות, על מנת לייצר תמונת מצב הכוללת את כל הנתונים האפשריים.

אורך ההכשרה הוא כשלושה עד ארבעה חודשים ובסיומו מקבלים בוגרי הקורסים תעודת הסמכה מקצועית.

מרכז ההכשרה ממוקם בצריפין ואליו מתקבלים בוגרי עתודה טכנולוגית, שוחרים של אגף התקשוב וההגנה בסייבר וכן הנדסאים וטכנאים במקצועות האלקטרוניקה והתוכנה המעוניינים בשירות משמעותי בתחום.

אנשי המערך משובצים בכלל היחידות מרמת המטכ"ל ועד הגדוד המבצעי, לצד שירות ביחידת חושן וגדודיה.

תגי גדודים
----------

* התג של גדוד "צמרת" - גדוד תקשוב מטכ"ליהתג של גדוד "צמרת" - גדוד תקשוב מטכ"לי
* התג של  גדוד "איתנים" 858התג של גדוד "איתנים" 858
* התג של גדוד "אמירים" - גדוד תקשוב ארצי ניידהתג של גדוד "אמירים" - גדוד תקשוב ארצי נייד

קישורים חיצוניים
----------------

ויקישיתוף מדיה וקבצים בנושא **מרכז חושן** בוויקישיתוף
* שי לוי, ‏יד ימינם של הלוחמים: סיירת חיל התקשוב נחשפת, באתר ‏מאקו‏, 24 בספטמבר 2013
* אמיר בוחבוט‏, האלחוטנים של צה"ל: "חיים של אנשים בידיים שלך", באתר וואלה!‏, 13 באפריל 2013
* סא"ל שלומי קדם – מפקד גדוד אמירים
* גדוד התקשוב אמירים החל לעבור מצריפין לנגב
* שי לוי, ‏יד ימינם של הלוחמים: סיירת חיל התקשוב נחשפת, באתר ‏מאקו‏, 24 בספטמבר 2013
* הכירו את מרכז חושן

הערות שוליים
------------

1. ↑  אמנון ברזילי, המהפכה הדיגיטלית של צה"ל, באתר הארץ, 7 באוגוסט 2003
2. ↑  דורון אביגד, ‏היא הייתה שחקנית כדורעף מצטיינת, היום היא אחראית על שלושה גדודים ו-800 מילואימניקים, באתר גלובס, 9 בדצמבר 2023
3. ↑  דניאל רוזן, מיכאל נגל, שבעים שנות חיל הקשר והתקשוב: מערכות, שיטות ואמצעים, באתר העמותה להנצחת חללי חיל הקשר והתקשוב, 2018
4. ↑  יוסי הטוני, ‏גדוד התקשוב אמירים החל לעבור מצריפין לנגב, באתר "אנשים ומחשבים", 10 ביולי 2017
5. ↑  הגדוד המבצעי של אגף התקשוב וההגנה בסב"ר עבר לנגב, אתר דובר צה"ל
6. ↑  יוסי הטוני, ‏סא"ל שלומי קדם – מפקד גדוד אמירים, באתר "אנשים ומחשבים", 30 באוגוסט 2015
7. ↑  יוסי הטוני, ‏"היעד: לספק לצה"ל מערכת IT אפקטיבית, קטלנית – ואחת אחודה", באתר "אנשים ומחשבים", 31 באוקטובר 2017
8. ↑  יוסי הטוני, ‏בין ההרוגים במלחמה: סא"ל סהר ציון מחלוף, מנמ"ר אוגדת עזה, באתר "אנשים ומחשבים", 09 באוקטובר 2023
9. ↑  אמיר בוחבוט‏, האלחוטנים של צה"ל: "חיים של אנשים בידיים שלך", באתר וואלה!‏, 13 באפריל 2013